Papersnake/gushiwen huggingface dataset:
送傅左司赴袁州
释善珍（宋代）

宜春古郡联荆渚，曩年尝梦公补处。
峥嵘老气横九州，直前莫补分外肤。
秋田旱渴思霖雨，君命敢徐宁畏暑。
击强鉏奸雷破柱，仰山古佛亦肯许。
州黉一记最奇古，机综远祖昌黎愈。
眼前琐尾相品署，知公千百未一取。
秋空仰瞻鸿鹄举，政恐是中有新句。
三年奏课返林坞，煮茶贺公公莫拒。
又为子夜歌
龙辅（宋代）

明朝将解缆，叮嘱不曾离。
文无识顷刻，不久便当归。
小憩土坊镇新店，进退格
杨万里（宋代）

下轿逢新店，排门得小轩。
中间一棐儿，相对两蒲团。
椽竹青留节，檐茅白带根。
明窗有遗恨，接处纸痕班。
近榆亭
陈造（宋代）

小亭园西偏，政复园取重。
扶疎百本木，自昔谁所种。
敷舒晓霞烂，磊落金丸奉。
城东诗客在，端许与此供。
听请道人念佛
赵文（宋代）

平生不喜佛，喜听念佛声。
大都止六字，三诵有馀音。
唱偈类哀切，和声等低平。
蝉联未肯已，绵弱殆不胜。
馁息僅相属，柔吭时一鸣。
听兹颓阘韵，生我寂灭情。
坐令喧竞中，便欲无所争。
乃知象教意，妙觉在声闻。
俗人不解此，梵教杂歌行。
敲铿鼓笛奏，真与郑卫并。
能令妇女悦，未必佛者听。
吕司空寿
李复（宋代）

飘飘仙驭出蓬莱，时节新阳动琯灰。
庆阀拱魁三象近，祥源引派九天回。
磻溪龙虎家璜在，申国风云旧岳开。
闻说清台占异事，弧南星步入中台。
沧浪烟雨
李翔（唐代）

峰涧烟波翠霭浓，危亭飞耸到晴空。
鸳来菡萏红香里，人在琉璃翠影中。
洗出岚光全是雨，卷回秋暑却因风。
使君夜宴冰壶里，更有银河一派通。
菩萨蛮（政和丙申）
向子諲（宋代）

娟娟明月如霜白。鳌山可是蓬山隔。恨不及春风。行云处处同。

暖香红雾里。一笑谁新喜。知得远愁无。春衫有泪珠。
送道士归得日观
章鉴（宋代）

风月诗几卷，江湖屐一双。
断蛟怀剑石，跨鹤叩禅窗。
土润岩生雨，林幽寺隔江。
归当访仙隐，相对酒盈缸。
放隐斋落成寄鲁直九侄
黄序（宋代）

直木皆先伐，轮囷却岁寒。时沾病者粟，倒著挂时冠。

人乐观鱼尾，山斋跨马鞍。朝中乞佳句，留与子孙看。
冬日晨兴
连文凤（宋代）

开楼看雪坐，半榻著吟僧。顽甚不知冷，唾来还欲冰。

空庭眠病鹤，冻壁立僵蝇。邻巷有贫者，晓炊犹未能。
社日偶集恨去岁社与圆机有约阻雨
晁说之（宋代）

归闰于春得社迟，酒应过熟老农嬉。故巢候燕宾朋禁，骤雨前年唱和诗。

要使歌喉扶妩媚，肯教鼠目斗狐疑。云南蓟北休惊怕，今日宽仁不戮师。
减字木兰花 识舟亭阻风喜遇朱乃吾王道士昆霞
吴敬梓（清代）

卸帆窗下。一带江城浑似画。羽客凭阑。指点行舟沓霭间。

故人白首。解赠青铜沽浊酒。话别悤悤。万里连樯返照红。
送张士达游黄山歌
谢翱（宋代）

黄山三十六点云，中秘幽奇世人未见犹未闻。混沌乍开始自大唐国，易黟为黄而附轩辕鍊丹盟仙群。

天都莲花突兀直入青云上，诸峰吐烟喷雪如波之荡漾平天矼。

是蛟龙飞舞变幻而莫测，下有海深万丈空洞氤氲云吼浪。

更有仙灯诸洞九龙诸潭仙桥月塔诸胜迹。君今策杖蜡屐走险一一当遍历，须令向禽宗炳之辈叹羡而莫及。
染丝上春机 其二
许棐（宋代）

染丝上春机，锦成贵无价。不忍裁成衣，怕剪鸳鸯破。
奉怀潘松溪先生
许伯旅（明代）

壮日劬书尽五车，攀龙曾上太清家。
老归栗里惟耽酒，官满河阳尚有花。
岁晚骅骝知道路，天寒鸿雁啄汀沙。
英贤出处关机运，亦欲东溟理钓槎。
京师十景图诗 其八 芦沟晓月
倪岳（明代）

桑乾汹涌到芦沟，分得黄河一派流。波影疑从天上落，曙光应傍月中浮。

千山玉蝀晴初见，五夜银蟾晓未收。人语鸡声迷远近，帝城西畔古桥头。
题李君亮义概堂
叶适（宋代）

分飧人所能，多至逾万亿。
一朝可趣具，寒暑三十易。
古之轑釜者，其始盖未惜。
怀哉西方士，义重见寡特。
招呼几州氓，岁岁青黄食。
雷声匕筹动，动涌床座窄。
昔我手行粥，今也愆膂力。
忆汝身自孩，又抱儿子吃。
岂有不足叹，幸无嗟来色。
天为产厥孙，文射最高策。
劳君太史令，乞彼峨眉伯。
出处善知时，教训陶美泽。
筑堂事遗像，雅颂镌众墨。
我歌则后矣，猗歟缀周什。
次韵吴谕德先生共月庵赏花（二首）
王弼（明代）

城市看春总未真，纵无车马亦红尘。
醉翁独有闲风味，管领东园树底春。
持上人别久矣一日来访举似近作且言迁寓新房因次韵赠之
张镃（宋代）

幽云心性阿师同，懒复随春泥白红。指日茶香申旧好，蔓阴窗户葡萄风。
新月
叶颙（元代）

新月如佳人，娉婷特姝丽。云端露蛾眉，丰标迥然异。

辉彩虽未盈，已足破昏翳。但愿早团圆，神光耀寰宇。

从兹亿万年，长照人间世。
以老骥伏枥志在千里为韵作八小诗赠伯永 其二
周孚（宋代）

收驹汧渭间，谁识此老骥。伏枥我何伤，著鞭渠可畏。
送赵端行殿试
戴栩（宋代）

杏园诗句定无如，却拟琱弓赐得绯。
立仗陛郎无唱姓，过江宗得有传衣。
红尘辇路桐阴满，翠箔人家燕子飞。
过马传呼齐指处，鞭丝一半拂金鞿。
经望星山
韦骧（宋代）

缘崖陟磴势凌兢，偏坐银鞍傍险行。更向望星山上过，扪参方信不虚名。
【双调】清江引　即席赠妓
李致远（元代）

碧云欲低香雾阻，回首多情处。梨花二月初，柳絮三春暮，今宵月明何处宿？
樽前有人颜似玉，笑索多情句。歌残林叶飞，舞罢庭花妒，冰弦一霎秋夜雨。东
风又来供暮愁，吹上蛾眉皱。应知弄玉心，相道东阳瘦，花落燕飞人病酒。
西施
梅尧臣（宋代）

溅溅溪流散，苒苒石发开。
一朝辞浣沙，去上姑苏台。
歌舞学未稳，越兵俄已来。
门上子胥目，吴人岂不哀。
层宫有麋鹿，朱颜为土灰。
水边同时伴，贫贱犹摘梅。
食梅莫厌酸，祸福不我猜。
登燕子楼
陈师道（宋代）

绿暗连村柳，红明委地花。
画梁初著燕，废沼已鸣蛙。
鸥没轻春水，舟横著浅沙。
相逢千岁语，犹说一枝花。
无题回文七言绝句四首与友人同赋 其四
王祎（明代）

残雪喜传三臈信，早梅欣报一痕春。寒欺独枕鸳鸯梦，闷结双蛾翠敛颦。
和鲍辇七夕四绝 其四
李昭玘（宋代）

一水盈盈会合难，古今云路暂来还。几多灵鹊成桥去，独有栖乌月底閒。
参政大资毗陵张公挽诗十首
周麟之（宋代）

晚岁游真馆，分符蒞别京。
九关留客钥，千骑按屯营。
天上金瓯覆，江边玉节明。
伤心游宴地，怅望北山横。
华阳吟 其二十一
白玉蟾（宋代）

谁识周天造化工，于今蹙在片时中。只将铅汞入真土，炼出金花满鼎红。
题高房山写山村图卷
仇远（元代）

我家仇山阳，昔有数椽屋。
误落尘市间，读书学干禄。
井枯灶烟绝，况复问松菊。
如此五十年，一出不可复。
高侯丘壑胸，知我志幽独。
为写隐居图，寒溪入空谷。
苍石压危构，白云养乔木。
向来仇池梦，历历在我目。
何哉草堂资，政尔饭不足。
视我舌尚存，吾居有时卜。
春日杂诗 其四
陈士廉（清代）

璇机玉杼日纷纷，争向天孙乞锦雯。新络冰丝千万缕，可能持赠沈休文。
寄远曲三首 其一
朱柔则（清代）

恨少垂杨柳，殷勤系玉鞍。夕阳鸦背暖，春雪马蹄寒。

入世逢迎拙，依人去住难。痴儿啼向我，昨夜梦长安。
颂古一○一首 其十六
释子淳（宋代）

镬汤炉炭几何般，地狱三途未苦酸。须信新丰亲切语，袈裟之下莫颟顸。
玉楼春（五之五·大石调）
柳永（宋代）

阆风歧路连银阙，曾许金桃容易窃。乌龙未睡定惊猜，鹦鹉能言防漏泄。

匆匆纵得邻香雪，窗隔残烟帘映月。别来也拟不思量，争奈余香犹未歇。
卜园居二首 其二
张诩（明代）

池亭清绝树交加，静爱园居长菜瓜。饱食太平无一事，不妨闲驾白牛车。
红牡丹茶
林振芳（清代）

名葩原产自荷兰，移植閒庭色更珊。叶翠拟侵龟背绿，花红恍映鹤头丹。

珠胎涨腻时惊晚，绛蕊含蘤岁耐寒。艳态已堪供画谱，休誇国色灿雕栏。
诗三首
严中和（宋代）

一声杜宇三更后，向晓绿阴连碧苔。
却恨楼高春数尺，柳绵飞不上窗来。
挽南皋刘二先生
刘克庄（宋代）

少时已诵水心铭，今息庵文可并行。
椿算过如大君子，蒲轮莫致老先生。
纵无掌故来传诏，盍有门人与易名。
尝辱蓬山授经说，蟆陵道远一伤情。
喜雨
韩琦（宋代）

晚雷驱雨协春雩，谁识天工用意殊。不许繁花私润泽，独教嘉谷足膏腴。

群心有答方思报，寸草无求亦自苏。始信云龙施美利，岂劳功力费毫铢。
中元洞
张守让（明代）

凭高聊极目，洞口白云生。屏嶂千峰合，人烟百雉平。

披蓁寻鸟道，坐石听猿声。及此淮南卧，偏宜吏隐情。
山水友馀辞 绿毛龟
王质（宋代）

似太平，自开元，虽垂老，不踰钱。只爱绿苔净，勿爱金丝鲜。

绿毛龟，绿毛龟，三三八八总不知，彷徉露蒋风蒲稀。
与士繇游金山翌日分袂二绝
陈东（宋代）

京口瓜洲一水间，秋风重约到金山。
江山自为离人好，不为离人数往还。
添酒中六咏。酒船
陆龟蒙（唐代）

昔人性何诞，欲载无穷酒。波上任浮身，风来即开口。

荒唐意难遂，沉湎名不朽。千古如比肩，问君能继不。
双溪驿
翁世修（宋代）

明月不随双派去，白云长为数峰留。
夜窗星火归渔艇，晓槛晴岚映市桥。
送毕彦祖先之京师
贺铸（宋代）

日日东风吹旱云，弄鞭低帽送西曛。
客亭五里复十里，春物三分今二分。
但解征衣平酒债，莫随肥马作尘纷。
扁舟不及清明约，紫笋朱樱未负君。
题太湖李尹所收余廷心元帅书二封
成廷圭（元代）

两函妙墨古所见，一代高风人未知。用兵不下羊叔子，食粥正如颜太师。

今日澄清在我辈，长江保障非公谁。更烦令尹回州日，补入舒人遗爱碑。
谒比干墓
陈克侯（明代）

驻马殷墟白日寒，少师遗墓久盘桓。空令异代封先及，谁念孤盘涕未乾。

血化千年应是碧，心披七窍总为丹。故宫麦秀知何处，陇草萧萧夕露漙。
调王辟之
黄廉（宋代）

高唐不是那高唐，风物由来各异乡。若向此中求梦雨，只应愁杀楚襄王。
秋怀三十六首
邵雍（宋代）

蛱蝶绕寒菊，蟋蟀鸣空阶。
门前有犬卧，尽日无客来。
清波静中流，白云闲处堆。
何以发天和，时饮酒一杯。
罗山书院故址
林培张（清代）

离离原草绿成茵，甄别人材事总尘。代谢已虚山长席，筵空谁省宰官亲。

春风秋月凭来往，衰柳寒禽自主宾。我向诸罗数遗迹，蚍蜉身世剧翻新。
送林云岫归省
林尚仁（宋代）

西风吹客衣，束担出王畿。
千里莫嫌远，几人犹未归。
山空秋鹤瘦，天阔暮云飞。
料得还家日，将诗寿彩闱。
酬坚大师
陶梦桂（宋代）

蜀山越峤倦跻攀，拄杖经年挂壁间。
驹隙光中惊迅速，龙泉山时占清闲。
但存宝藏明珠在，不管石头行路难。
香冷磬残经卷了，倚栏静数暮鸦远。
灯花
李纲（宋代）

禅室方清夜，寒灯自结花。那知人有喜，且慰客思家。

琐碎星铓密，红圆玉粒斜。为传千里信，安稳到天涯。
酬李二十二兄主簿马迹山见寄
权德舆（唐代）

杳杳尘外想，悠悠区中缘。如何战未胜，曾是教所牵。

远郊有灵峰，夙昔栖真仙。鸾声去已久，马迹空依然。

丹崖转初旭，碧落凝秋烟。松风共萧飒，萝月想婵娟。

内兄蕴遐心，嘉遁性所便。不能栖枳棘，且复探云泉。

中有冥寂人，闲读逍遥篇。联袂共支策，抠衣尝绝编。

徐行石上苔，静韵风中弦。烟霞湿儒服，日月生寥天。

新诗来起予，璀璨六义全。能尽含写意，转令山水鲜。

若闻笙鹤声，宛在耳目前。登攀阻心赏，愁绝空怀贤。

出处岂异途，心冥即真筌。暂从西府檄，终卧东菑田。

不嫌予步蹇，但恐君行膻。如能固旷怀，谷口期穷年。
相和歌辞·董逃行
张籍（唐代）

洛阳城头火曈曈，乱兵烧我天子宫。
宫城南面有深山，尽将老子藏其间。
重岩为屋橡为食，丁男夜行候消息。
闻道官军犹掠人，旧里如今归未得。
董逃行，汉家几时重太平。
寒贪
吕陶（宋代）

新火乘时焰已燃，寒云收尽晚晴天。欣逢佳节游花圃，独欠诗人泛酒船。

南亩如云铺秀色，西楼照日起祥烟。传闻里巷嬉游俗，尽说礼年胜去年。
哀明死事都督冲汉羽公 其三
何绛（明代）

虚冢虽留世已殊，千山日澹草荒芜。最怜三月坟边树，杜宇声声带血呼。
题王元章画梅花
熊梦祥（元代）

水影晴光为写神，当时已是失天真。一从残角吹新曲，几向寒溪觅故人。

缟袂归来犹有月，佩环飞去更无尘。莫言醉魄空离落，信把和羹属大臣。
武胜关
彭坊（清代）

北极星辰近，南关楚豫连。危岩依老树，石壁削青天。

路险鸿濛辟，丛深鸟雀穿。居民谈古寨，指点乱山前。
醉太平 其六 题抱膝看云图
吴绮（清代）

河山眼前，云霞足边。故乡一望依然，彼黄冠者仙。

匆匆两丸，苍苍九烟。白衣变幻堪怜，向南阳且眠。
禅人并化主写真求赞
释正觉（宋代）

太行盘纡，黄河泄舒。
肝胆明洁，胸膺廓虚。
清风未生齿颊，白雪胸上眉须。
少林之默无他说，黄梅之舂不识书。
彻见本来人面目，名言安敢妄分疏。
晚饮湛用喈双峰阁即送之北上因寄程周量
陈恭尹（清代）

秋月已向尽，篱花黄几枝。北风昨夜吹木叶，一一飞度楼南池。

登楼旷望见千里，廓落天围净无滓。海色为霞树外明，双峰如黛空中起。

龙鳞相比万室开，中有甲第排云雷。君家尚书明绝学，自堰长江筑钓台。

闻孙复得任公子，手探骊珠来赤水。再献君门虽未售，南琛何患无知己。

塞鸿摇曳向南声，行子迢迢更北征。居人次第起相饯，青衣十五调鸣筝。

饮君酒，送君行。中路秦淮雪正霁，到日长安花始明。

长安虽乐未西笑，因忆程生最同调。风雅曾深海上期，声华早擅中原妙。

别来五载音问稀，芙蓉阙下振朝衣。凭君为寄长相念，便理云翰追逐飞。
又书扇
李之仪（宋代）

几年无事在江湖，醉倒黄公旧酒垆。
觉后不知新月上，满身花影倩人扶。
送庐山茶与陈大监
释宝昙（宋代）

庐山瘦入骨，草木无华滋。
啼鸟消息真，春风仅如斯。
山翁少润色，玉雪空自奇。
舌端有小苦，谏味颇似之。
密云天人际，一金无半规。
譬如脍麟凤，虽贵不伐饥。
午窗万松声，清寒初上眉。
口香唾茧纸，真是活国医。
为我只饮此，勿饮甘如饴。
送别
李白（唐代）

寻阳五溪水，沿洄直入巫山里。
胜境由来人共传，君到南中自称美。
送君别有八月秋，飒飒芦花复益愁。
云帆望远不相见，日暮长江空自流。
送刘郎中牧杭州
薛逢（唐代）

一州横制浙江湾，台榭参差积翠间。楼下潮回沧海浪，

枕边云起剡溪山。吴江水色连堤阔，越俗舂声隔岸还。

圣代牧人无远近，好将能事济清闲。
忆旧游 壬辰寒食挈家游城东园
郑文焯（清代）

认香阶屧印，宝鉴筝尘，无限春过。坠梦玲珑影，怅风棂月幌，付与烟萝。

谢堂燕子重到，应识客来多。渐暗柳吹绵，夭桃堕粉，那处闻歌。

销磨。好时节，趁沼渌湔裙，芳霭清和。漫拟蓬莱境，占全家仙步，近日凌波。

五湖更有佳约，移棹水云窝。正霁宇舒眉，遥山不惜分黛螺。
魏城马南瑞以异香见贻且索诗为赋二首 其一
毛麾（金朝）

梅心兰甲类元同，气压荀家百和功。借润更烦纤手玉，出云初试博山铜。

崇朝日下亭亭盖，三月花间细细风。我有因缘在香火，鼻端消息为君通。
梁文冠抄诗 其二
陈献章（明代）

雪月风花信手抄，皇王帝霸入推敲。伊川击壤三千首，都共南风一项高。
临江仙 同查氏姊、张氏妹止溪春游
葛宜（清代）

雨过芳洲春风暮，渐看芍药花稠。姊娣相携泛小舟。

一天晴日丽，满径乱香浮。

芭蕉古巷竹林幽，止溪溪水悠悠。烹茶煮笋任淹留。

便是桃源路，追随惬胜游。
送乐职方知泗州
梅尧臣（宋代）

长堤冻柳不堪折，穷腊使君单骑行。
苏合轻裘霜莫犯，铜牙大弩吏先迎。
山旁楚贾连樯泊，水上禹书寒磬清。
试向郡楼东北望，烟波千里月临城。
赠何郎诗
丘迟（南北朝）

向夕秋风起，野马杂尘埃。忧至犹如绕，讵是故人来。

檐际落黄叶，阶前网绿苔。遥情不入酒，望美信难哉。
病中戏咏
陆游（宋代）

八十行加二，清秋住故山。
新凉足眠睡，旧疾害跻攀。
雪白纷残鬓，栀黄染病颜。
疲牛卧斜日，羸马?枯菅。
贫废儿孙学，慈生仆妾顽。
赎衣时已迫，贷米岁方艰。
齑钵僧嘲薄，盘餐客笑悭。
从今谢还往，惟有掩柴关。
再和子育韵 其一
彭汝砺（宋代）

使者东来说契丹，翠舆却似上京还。绣旗铁甲兵三万，昨夜先朝木叶山。
墨竹
李新（宋代）

叶叶飞秋声自来，萧郎国有不羁才。
西山昨夜虎风恶，大折一枝无处栽。
紫荆花
韦骧（宋代）

紫艳暮春庭，少陵诗思清。老蛟蟠曲干，丹矿缀繁英。

花谱元无品，春工别有情。不随桃李色，俗眼莫相轻。
造龛子
释普济（宋代）

病病相寻早是迟，锁空龛子做多时。
北邙山下明朝约，火后谁收眼底眉。
题焦中书梅卷
林瀚（明代）

一曲霜风玉笛寒，枝南枝北半阑珊。珠钿落尽香犹在，莫作春堤柳絮看。
荷叶杯 晚寒
沈榛（清代）

惊听春禽闹处。曙窗一枕梦黄梁。小楼寒透郁金床。

凉么凉。凉么凉。
天目山
李师中（宋代）

坏壁摩娑少旧题，高情应怪赏音稀。
烟霞正自无今古，云水从教远是非。
丹井金龙藏洞府，杞丛花犬荡霞扉。
登临未学神仙事，老树閒看独鸟归。
吴开府
岳珂（宋代）

豫章之东湖，有公之居。西山荐图，咮凤滴蜍。伊波之馀，而无以昌其书。

呜呼。
怀昔吟八首 其七 杜勿坞兄
曹于汴（明代）

予昔在髫龄，及窥勿坞子。蚤岁步青云，磊磊终贫士。

六月被大布，放歌悲世否。奋毫落琼珠，孤鹤鸡群耻。

狂饮不惧疾，厌病辄祈死。龌龊市上儿，岂直上下笫。

英风不可追，心热为背泚。
遣兴
高俨（明代）

不觉风流换少年，花开花落笑花前。名能累我身虽远，贫不干人世莫怜。

日晚驱云开竹户，春晴引杖听山泉。此中兴味谁能会，试问逍遥李谪仙。
再经故元九相公宅池上作
刘禹锡（唐代）

故池春又至，一到一伤情。雁鹜群犹下，蛙螟衣已生。

竹丛身后长，台势雨来倾。六尺孤安在，人间未有名。
石磴
范端臣（宋代）

短策将我影，照尽山前溪。
夤缘入风磴，历览穷攀跻。
不须剪梧桐，自倚青冥梯。
子夜吴歌九解赠李顺德于鳞二解·其二
宗臣（明代）

与君生别离，仨年参与商。
谁谓三年久，不如兹夜长。
准阴鹳鹤楼题壁 其一
吴以諴（清代）

金陵重镇拥貔貅，谁总戎机出上流。一夜西风沈铁锁，中原南顾缺金瓯。

矢亡志士空呕血，巷战将军有断头。斗大一城磐石固，燃犀温峤在秦州。
和新及第悼亡诗二首
鱼玄机（唐代）

仙籍人间不久留，片时已过十经秋。鸳鸯帐下香犹暖，

鹦鹉笼中语未休。朝露缀花如脸恨，晚风欹柳似眉愁。

彩云一去无消息，潘岳多情欲白头。

一枝月桂和烟秀，万树江桃带雨红。

且醉尊前休怅望，古来悲乐与今同。
已酉人日
黄彦平（宋代）

寒梢发颖斗临寅，玉烛初调七日春。
稍稍江云欲回雁，醺醺花气已撩人。
胡来莫道长安近，老去空惊甲子频。
南渡诸君且书剑，北宕双阙正风尘。
默默诗
连文凤（宋代）

默默守吾玄，此心谁共言。
青天开有眼，白目走无根。
岁月貂裘敝，生涯铁砚存。
古人如可作，买酒为招魂。
宝查村蕉布歌
全祖望（清代）

珠娘怨甘蕉，长作风雨声。缫以纬黄丝，天孙见未曾。

当年贡天纬，旧史最有名。近日尤矜贵，市司罕所登。

由来纤纤手，经年始织成。但以私其夫，肤清更神清。

客从宝查来，贻赠忽数寻。用之作凉帱，不翅贵南金。

侬衾如蕉叶，侬便作蕉心。展转相什袭，炎威远不侵。

中夜梦残时，檐溜滴有声。唤醒帐中魂，与之共清吟。
省躬诗 其九十九
曹于汴（明代）

常定亦常觉，常觉亦常定。泗滨获要言，吾以止吾性。
三宝赞其三·僧宝
释重顯（宋代）

方袍圆顶义何宣，续焰千灯岂小缘。
花雨坐前犹滞相，虎驯庵畔尚稽诠。
岩栖冢宿难依望，鹤貌云心迥洒然。
宝杖夜鸣寒峤月，铜瓶秋漱碧潭烟。
名标练若澄谊猾，迹念昏衢警睡眠。
林下雅为方外客，人间堪作火中莲。
情高不是超三际，道在非同入四禅。
浮世勉谁知逝水，深峰甘自听飞泉。
苾蒭草馥僧祇后，玳瑁盂传古佛先。
珍重觉皇有真子，坤维高步列金田。
题远上人休老庵
刘弇（宋代）

上人丛林秀，襟期支许越。往从湖山游，发轫无留辙。

转身浮云空，归兴飞鸟豁。故乡得青海，下瞰鲸灿窟。

结庐才蜗牛，胜践喧卑脱。丛残剪荆棘，泪敝栖楣埒。

兰苕纷被径，关锁昼不掣。由来大慷生，卓锡果清绝。

菅茅席三径，虚榻扫凉月。不持一钱居，未省香火歇。

鹤骨老亦轻，田衣故仍洁。高舂一饭过，野荈供嚼齧。

笑作疮剜肉，荐语畏饶舌。阳冈藷蔗稠，乳窦春泉冽。

行当揽俗驾，滞念论一吷。
以坡公君如大江日千里我如此水千山底为韵作
赵蕃（宋代）

曾闻一夕语，可胜十年书。
同舟数月程，其得当何如。
寄李玉洲同年
陈浩（清代）

一盏遥飞驾谪仙，赐环兼许住林泉。梧冈凤老仍巢阁，笠泽花深好放船。

落月屋梁频夜夜，临风书札又年年。吴淞远隔三千里，携手何时共醉眠。
好事近
吕渭老（宋代）

世事莫牵萦，乐取这闲时节。且恁醉来醒去，免光阴虚设。

有则有个泼心儿，不敢被利名啜。却待两手分付，与风花雪月。
生查子
周紫芝（宋代）

金鞍欲别时，芳草溪边渡。不忍上西楼，怕看来时路。

帘幕卷东风，燕子双双语。薄幸不归来，冷落春情绪。
来青轩恭瞻皇祖御笔普照乾坤四字叠旧作韵
弘历（清代）

松斋水乐喧，小憩意轩轩。四字传心法，千秋焕墨痕。

对山披古色，抚序感高奔。别有寥萧趣，清吟月在坤。
跋任才仲画两首
陈与义（宋代）

前年与孙子，共作南山客。
扶疏月下树，偃蹇涧边石。
赋诗题古藓，三叫风脱帻。
任子不同游，毫端有畴昔。
舟中咏落景余清晖轻桡弄溪渚之句盖孟浩然耶
陆游（宋代）

朝发云根寺，暮宿烟际桥。
冷萤泾不飞，潜鱼惊自跳。
菱船歌袅袅，荻浦风萧萧。
平明宿鸟起，我亦理归桡。
水调歌头（和德和上南涧韵）
辛弃疾（宋代）

上界足官府，公是地行仙。青毡剑履旧物，玉立侍天颜。莫怪新剑白发，恐是当年柱下，道德五千言。南涧旧活计，猿鹤且相安。

歌秦缶，宝康瓠，世皆然。不知清庙钟磬，零落有谁编。堪笑行藏用舍，试问山林钟鼎，底事有亏全。再拜荷公赐，双鹤一千年。
受代还眉
唐庚（宋代）

久客念吾土，每叹江山非。及兹受代去，亦复无家归。

仕宦几半受，奔走遍九围。竟无置锥土，安此容膝扉。

还当僦屋居，况有囊金挥。处乡亦何有，去国空依依。
出城
叶茵（宋代）

清晓出江城，波平觉棹轻。
烟荷学人老，风柳作秋声。
岁稔时无事，心和物有情。
客来慵与语，苦苦问功名。
送清禅者
释重顯（宋代）

瘦藤春云深，天涯去无侣。
时笑野泉声，似共流莺语。
落落风规今古情，相逢会有知音举。
陶庵梦忆序
张岱（明代）

陶庵国破家亡，无所归止。披发入山，駴駴为野人。故旧见之，如毒药猛兽，愕窒不敢与接。作《自挽诗》，每欲引决，因《石匮书》未成，尚视息人世。然瓶粟屡罄，不能举火。始知首阳二老，直头饿死，不食周粟，还是后人妆点语也。

饥饿之余，好弄笔墨。因思昔日生长王、谢，颇事豪华，今日罹此果报：以笠报颅，以蒉报踵，仇簪履也；以衲报裘，以苎报絺，仇轻煖也；以藿报肉，以粝报粻，仇甘旨也；以荐报床，以石报枕，仇温柔也；以绳报枢，以瓮报牖，仇爽垲也；以烟报目，以粪报鼻，仇香艳也；以途报足，以囊报肩，仇舆从也。种种罪案，从种种果报中见之。

鸡鸣枕上，夜气方回。因想余生平，繁华靡丽，过眼皆空，五十年来，总成一梦。今当黍熟黄粱，车旋蚁穴，当作如何消受？遥思往事，忆即书之，持问佛前，一一忏悔。不次岁月，异年谱也；不分门类，别《志林》也。偶拈一则，如游旧径，如见故人，城郭人民，翻用自喜。真所谓“痴人前不得说梦”矣。

昔有西陵脚夫为人担酒，失足破其瓮。念无以偿，痴坐伫想曰：“得是梦便好。”一寒士乡试中式，方赴鹿鸣宴，恍然犹意未真，自啮其臂曰：“莫是梦否？”一梦耳，惟恐其非梦，又惟恐其是梦，其为痴人则一也。

余今大梦将寤，犹事雕虫，又是一番梦呓。因叹慧业文人，名心难化，政如邯郸梦断，漏尽钟鸣，卢生遗表，犹思摹榻二王，以流传后世。则其名根一点，坚固如佛家舍利，劫火猛烈，犹烧之不失也。
句
吕夷简（宋代）

江涵帝子翚飞阁，山际真君鹤驭天。
合加字韵两篇二十四字成一章更互次之咏曹之土风并叙出处寄呈司年职方
刘攽（宋代）

汉郡王封宠，周宗伯命加。犬牙基自若，麟趾叹于嗟。

陵谷随人基，春秋积岁华。泄云馀荟蔚，浮济变津涯。

端木倦游学，朱公精贷赊。于今富而丽，遗俗俭宁奢。

使辙常交错，京藩倚捍遮。锄钩非盗用，箫勺换兵拿。

朴直叨三组，工夫尽两衙。戎容剖符虎，士气肃旗牙。

圜土几无讼，虚庭不禁哗。对棋销白昼，清啸岸乌纱。

池馆澄潮水，楼谯冠暝霞。绿梢檐外柳，红朵砌前花。

徙倚危栏峻，行来缭径斜。巢林安短翼，擅壑愧跳蛙。

夙昔未更事，游谈多自誇。奏盈方朔牍，书过惠施车。

臧室初縻迹，连城晚拜嘉。华颠看欲落，病齿不胜龃。

珠琲轻鱼目，桐丝陋马挝。敢论鸡似凤，愿食枣如瓜。

台妙前辞满，安舆久卧家。最容高尚志，那肯待青緺。
梦野亭在景陵集仙王君为郡日所创
宋祁（宋代）

州堞巑岏迥势回，一翚斜翥四轩开。
晴光猎草雄风度，晓气浮江赤日来。
望极长天閒倚杵，醉残严角暝休梅。
须知故楚多馀感，剩费登高作赋才。
喜雨
释宝昙（宋代）

麦吐经时雨，炉薰一寸云。
叶边先策策，月堕故纷纷。
待趣诗翁语，何曾菜色闻。
问天浑不试，吾欲张吾军。
遣兴
陆游（宋代）

辙迹当年遍九州，晚归始解卧林丘。
爱身每戒玉抵鹊，养气要林刀解牛。
柔橹摇残天镜月，短筇领尽石帆秋。
尽言未办常扃户，竟是吾身得自由。
雍州曲三首 其二 北渚
萧纲（南北朝）

岸阴垂柳叶，平江含粉堞。好值城旁人，多逢荡舟妾。

绿水溅长袖，浮苔染轻楫。
萱草
周昂（金朝）

万里黄萱好，风烟接路傍。迹疏虽异域，心密竟中央。

染练成初色，移瓶得细香。客愁无路遣，始为看花忘。
湖南江西道中十首
刘克庄（宋代）

丁男放犊草间嬉，少归看蚕不画眉。
岁暮家家禾绢熟，萍乡风物似豳诗。
秋怀五首
孙嵩（宋代）

黄山秋雕锼，风露洗崖崿。
行行听清猿，处处采灵药。
秋云老石床，已后十年约。
庭坚得邑太和六舅按节出同安邂逅于皖公溪口
黄庭坚（宋代）

江都克家才，万卷书插架。
愿言渠出仕，从舅问耕稼。
谁云濒老境，此子即长夜。
归欤淼前期，莳橘锄甘蔗。
送僧归天竺
崔涂（唐代）

忽忆曾栖处，千峰近沃州。别来秦树老，归去海门秋。

汲带寒汀月，禅邻贾客舟。遥思清兴惬，不厌石林幽。
登楼寄远
李九龄（唐代）

满城春色花如雪，极目烟光月似钩。

总是动人乡思处，更堪容易上高楼。
次新城望元朔山
杨应琚（清代）

端岩双水曲，斜影数峰睛。过客停骢马，秋风满石城。

沙头起雁语，天际落钟声。白道如丝细，层层草木清。
乐敦仁用师伯浑见示句中作禅语禅不可不领话
晁公溯（宋代）

江边看云望青青，谁知隔江以扇招。
机缘句语无可录，要知芝岭居上饶。
鎔铁作牛石作燕，鸣亦不闻飞不见。
凛然独立纨绮中，大帛之冠衣大练。
果能出世去九州，绝意著书为穷愁。
请来言下辨白黑，试观海头并藏头。
早春送欧阳炼师归山
武元衡（唐代）

双鹤五云车，初辞汉帝家。人寰新甲子，天路旧烟霞。

羽节临风驻，霓裳逐雨斜。昆仑有琪树，相忆寄瑶华。
城东观杏花
虞集（宋代）

明日城东看杏花，丁宁儿子早将车。
路从丹凤楼前过，酒向金鱼馆里赊。
绿水满沟生杜若，暖云将雨少尘沙。
绝胜羊傅襄阳道，归骑西风拥鼓笳。
咏日诗
李镜远（南北朝）

始临东岳观，俄升若木枝。萍实讵俦彩，合扇且惭规。

北林耿初曜，圆窗鉴早曦。照庭馀雪尽，映檐溜滴垂。

徘徊匝花树，煜爚满春池。柳阴裁靡靡，帘影复离离。

曾泉岂亭舍，桑榆忽在斯。回戈安得中，长绳不可羁。

冲情爱景落，清宴惜光驰。温晖徒已荷，深心窃自知。
湖西九岩为一峰题 其九 月岩
陈献章（明代）

闇闇月堕地，忽在天中央。堕地人不觉，中天照四方。
范县丞惠双鸡
吕本中（宋代）

羸病不能除肉味，每逢斋钵愧馀生。双鸡未可为公膳，留与山僧报五更。
重阳日颂
释印肃（宋代）

去岁逢重九，风流主得宾。黄花谈般若，白法乐天真。

今夕当良会，高峰没四邻。孤筇挑日月，何道不通津。
采莲曲
王镃（宋代）

罗裙溅湿鬓云偏，摇落香风满画船。
忽忆夜来憔悴梦，怨央正在藕花边。
寄赵春洲莫两山
仇远（元代）

湖山满目旧游空，风景荒凉客路穷。
雨意忽生桐叶外，秋光都在木樨中。
乾坤混混多游骑，江汉寥寥有断鸿。
自古隐人多嗜酒，却怜无酒醉新丰。
行宫（二首）
林春泽（明代）

驿卒征夫旦复休，鸾舆未必竟南游。
见说江淮民力困，行宫风雨使人愁。
咏萤
虞世南（唐代）

的历流光小，飘飖弱翅轻。
恐畏无人识，独自暗中明。
闻三十六丈乞西京留徘辄成长句时先之七兄已
晁说之（宋代）

门地何人论甲乙，碧梧丹凤重徘徊。
前时五相继三相，此日西徘望北徘。
器业云霄能我有，功名钟鼎待时来。
重言四海宫师德，季子白头谁识哉。
和宋御史喜雪见寄
曹伯启（元代）

都城久无雪，腊日冻全消。十月江南住，六花帘外飘。

丰穰关政江，喜乐到渔樵。𢬵向梅边醉，荒诗为续貂。
相见欢·云闲晚溜琅琅
蔡松年（宋代）

云闲晚溜琅琅。泛炉香。一段斜川松菊，瘦而芳。
人如鹄，琴如玉，月如霜。一曲清商人物，两相忘。
彭湖道中杂书五首
方回（元代）

一夜大雷电，神喧复鬼哗。
横冈风折树，涨路雨颓沙。
小小閒篱落，依然自野花。
送晓山夏肯甫入京
戴复古（宋代）

岁月频看镜，功名一据鞍。
勿言行路恶，有志恋家难。
芳草客程远，落花春夜寒。
江湖旧时梦，相逐到长安。
贤者之孝二百四十首·子路
林同（宋代）

食藜殊列鼎，负米异重茵。
不待今朝养，伤哉昔日贫。
致仕後即事
陆游（宋代）

归耕所愿杂民编，乍脱朝衫喜欲颠。
但得吾儿能力穑，不请半俸更超然。
苔
曹秉哲（清代）

地老天荒处，无人有绿苔。空山閟秋色，大造出闲材。

罽细雨丝织，衣轻风剪裁。可怜花落尽，幽径为谁开。
次韵伯业赋诗相迎喜予解秩一首
苏籀（宋代）

长衾大枕寝将安，猘子成擒路不难。
充类未应於义尽，去官无不本薛宽。
兵戈销弭非吾力，冠剑疏慵强汝弹。
新岁举觞嘉善祷，扫清崧颍并凭鞍。
陋巷歌赠友生
释智圆（宋代）

噫颜子兮居陋巷，身虽羸兮道弥壮。
商受兮有皇都，位虽尊兮名独夫。
朝恣瑶台之乐兮，暮遭黄钺之诛。
是知不义之富贵如浮云兮，惟道德为性命之要枢。
海滨有士兮慕颜子，心重朝闻兮轻夕死。
纷纷糖粃兮视雄豪，凛凛冰霜兮洁行止。
荜门寂寞何琐琐，执卷忍饥终日坐。
杨雄免遭甄丰戮，朱建终罗辟阳祸。
射群高墉会有时，于君无可无不可。
送肖鹤陈邑侯五首 其二
欧阳建（魏晋）

吩咐儿童好种花，春风可是遍天涯。贾琮作郡祇如此，龚遂为官已到家。

绿树丹霞飞老鹤，深山穷谷蛰妖蛇。等閒欲继餴饎咏，却愧安能手八叉。
偶得希真岩壑旧隐正在小圃因赋
李曾伯（宋代）

数峰佳致蔼前修，心匠玲珑小更幽。
公去我来几传舍，人非物更一虚舟。
矗天柳色新条改，垂地藤阴旧迹留。
坐对黄花谁领会，犹疑蝴蝶更庄周。
妙禅人出丐求颂
释正觉（宋代）

动壶浩浩洗魔缘，妙处真观自见前。
的的未萌明宾际，灵灵无得入深禅。
风抟海运鲲将蜕，月皎沙寒鹭不眠。
触事投谐能转变，何妨大浪驾空船。
晚春东园作
陆游（宋代）

女郎花开春事阑，王孙草长思妇叹。
蜂酿蜜脾犹未熟，雨催梅颊已微丹。
雨中度故关
王士祯（清代）

危栈飞流万仞山，戍楼遥指暮云间。西风忽送潇潇雨，满路槐花出故关。
同诸兄弟游圣寿寺
马棫士（清代）

野寺同游处，秋光雨后晴。空阶疏树影，古木乱蝉声。

客至僧还定，时危境自清。暂来忘俗虑，共坐夕阳倾。
六月八日迁寓侍郎桥
方回（元代）

梧桐楼外雨萧萧，客里迁居意不聊。
净土偶邻罗汉洞，閒人肯羡侍郎桥。
蠹鱼书少家何窘，行李船轻路匪遥。
此□十翁肯相送，典钱沽酒了今朝。
除夜 其二
徐积（宋代）

但得文章与道深，年来年去不关心。几时上得青云后，两鬓从教白发侵。

匣内深藏三尺剑，樽前独抱一张琴。辞高调古弹将晓，待倩春风听此音。
临江仙·翦翦春水出万壑
张炎（宋代）

翦翦春水出万壑，和春带出芳丛。谁分弱水洗尘红。低回金叵罗，约略玉玲珑。昨夜洞庭云一片，朗吟飞过天风。戏将瑶草散虚空。灵根何处觅，只在此山中。
过郑吏部水阁
曹勋（宋代）

九夏销烦日正长，沉沉虚阁枕横塘。
更无尘土侵衣裓，只有荷花度晚香。
一道清泉供枕潄，千章古木进风凉。
相从时得游佳处，何必持杯玉色光。
送左司董郎中出知汾州三首 其二
华镇（宋代）

少壮同看桂苑春，白头相顾等天伦。素风凛凛惊颓俗，高义翛翛媲古人。

邂逅论情槐棘地，殷勤分袂雪霜晨。剖符自是诸侯贵，不学河梁话苦辛。
和陶渊明饮酒诗
滕岑（宋代）

我游桐君山，霁色天地开。
秋水净远瞩，秋山入奇怀。
兹游有夙约，所愿喜不乖。
岩岩彼高阁，上有浮云栖。
其下插奫沦，百尺不见泥。
同来二三友，斗酒相戏和。
笑语飞鸟上，醉眼风烟迷。
醒时日已堕，明月照我回。
舟次耿山喜霁
汪梦斗（宋代）

晓来乘雨过留城，屈指徐州一百程。到得耿山程已半，云收特地放新晴。
劝农毕事呈同官 其一
许及之（宋代）

偶遵令甲得劭农，词鄙唯期与俗通。乍可催科成政拙，且须忧国愿年丰。
送二道者归汾州
许安仁（宋代）

介休山下两閒人，来访汾阳旧使君。明日却归尘外去，一双白鹤上青云。
敦素有以书局处之者作诗迎之
晃冲之（宋代）

君王侧席访词臣，万里江湖轴季真。
翰苑向来非此老，道山何处得斯人。
朝回金马门前晓，宴罢铜驼陌上春。
底事年年最如意，春风还试采衣新。
长安别
王建（唐代）

长安清明好时节，只宜相送不宜别。

恶心床上铜片明，照见离人白头发。
燉煌曲
朱诚泳（明代）

何物蕃儿颜渥赭，生来个个能骑马。公然剽掠恣南行，河湟戍卒尸纵横。

危城穷将呼天泣，都护不来谁救急。身无羽翼可能飞，一纪穷荒甘受围。

万里长安无一使，丐兵回纥何时归。懦将既诛绫易麦，一饱何辞蹈锋镝。

朝来群丑已登城，我军四面皆蕃声。万人解甲从蕃俗，强把皮裘更我服。

每直年年寒食时，禠裘南向吞声哭。汉将黄金空满箧，不见征西能报捷。
夜坐二首
刘克庄（宋代）

依约前生是蠹鱼，坐窗不觉晓钟馀。
都忘还笏休官了，浑是担簦应举初。
亥豕安能承谬误，雪萤尚欲补空疏。
玄花生眼蜩鸣耳，贪校新抄数板书。
闻曾以三转浙江大参分守湖州
欧大任（明代）

星轺闻已出西秦，参省南来宠命新。紫绶金章劳使者，碧苕苍弁待词臣。

燕中并马多经月，淮上烹鱼六度春。目送楚云过浙水，不知登览共何人。
寿运使
芹庵（宋代）

鹏程九万翼方展，桃实三千花正开。
再拜愿伸难老颂，仙风定合继蓬莱。
诚意伯刘基
严遂成（清代）

西湖异云西北至，十年前识金陵气。陈强张富决雌雄，帷幄屏人其语秘。

虬髯侍侧蹑胡床，如以真王易假王。跃起大呼徙别舸，难星一炮占鄱阳。

公何有术不自救，谈洋茗洋吏讦奏。偾辕之驾挟医来，积中拳石吞乌咮。

京房郭璞数莫逃，天文象纬书可烧。幸而遇时佐洪武，不然著郁离子究何补。

异授有神亦有师，泯没平生邓祥甫。
寓山家留壁
赵介（明代）

有客来何方，驾言自华胥。囊中无一物，手把太极书。

象罔为我御，鸿蒙为我徒。朝观赤城标，夕弄沧海珠。

去来了无碍，所憩即安居。青山出屋上，修竹当座隅。

好鸟时一鸣，景寂心亦虚。泛泛巫峡舟，迢迢太行车。

人心自高下，于我良晏如。
病起荆江亭即事十首
黄庭坚（宋代）

维摩老子五十七，大圣天子初元年。
传闻有意用幽侧，病著不能朝日边。
送周伯弜帐管
释元肇（宋代）

不见山楹喜见君，才名端不愧芳尘。青云自古迟佳士，白发如今尚选人。

鹦鹉洲边文寂寞，滕王阁上句清新。相逢无语又相别，红叶残阳野水滨。
怀忠堂
王十朋（宋代）

严霜日烈与时乖，前后奸邪屡见排。苕霅祠堂境清绝，孤忠千古有人怀。
次坦庵兄韵
俞桂（宋代）

便中蒙赐墨，得句胜如书。
暂尔两年别，俄然春暮余。
梦驰情不间，心迩迹何疎。
自省吾今老，湖山缚屋居。
挽潘德夫左司
孙应时（宋代）

忆侍吾兄侧，初瞻父友尊。
尔来亲燕几，长复痛鴒原。
山立仪刑重，春回笑语温。
古今真共尽，泪下欲何言。
高宗圣神武文宪孝皇帝挽辞 其四
史浩（宋代）

北内笳声咽，幡幢蔽九关。龙輴菆禹穴，马鬣等秦山。

会奠风云惨，垂洟雨露潸。伤心未央殿，时节玉卮间。
渔父词一十八首。活得
吕岩（唐代）

位立三才属五行，阴阳合处便相生。

龙飞踊，虎狌狞，吐个神珠各战争。
子直示以新诗一轴偶为四韵奉谢
程颢（宋代）

治剧君能佚，居闲我更慵。自惟降藻丽，不解断舂容。

寡和知高唱，深情见古风。静吟梁甫意，真似卧隆中。
贻友人
杜牧（唐代）

自是东西客，逢人又送人。不应相见老，只是别离频。

度日还知暮，平生未识春。傥无迁谷分，归去养天真。
同汪李二将军集吕姚州樠木山房观花山房者社所也
游朴（明代）

樠山日暖百花狂，曲水传杯百和香。爽气夕佳移客坐，雄风时和袭人裳。

谈冲北上将军发，歌乱南中刺史肠。坛坫初开群玉聚，凄然回首忆南阳。
续美人诗二首前首续上二句后首续下二句凫胫接鹤狗尾续貂两美同心并蒙印可 其二
孙原湘（清代）

手搴芍药坐凝思，地久天长在后时。只写灵飞经数字，无人知道定情诗。
简寄游稚牧昆仲
曾丰（宋代）

或许伊川到圣贤，弟兄今又学伊川。
会将不二心传印，还出无双手续弦。
当道书中无大道，后天易外有先天。
更思犹合下功处，有一毫遗未大全。
转晴奇石
徐威（明代）

捲将流水上巅崖，处处荒林隐宿霾。千古此名传独好，祗云仙子堕金钗。
故经略华文赵郎中崇宪挽章三首
曹彦约（宋代）

世路平平好，民庸处处高。
入朝宁却步，及物自忘劳。
係望人宗主，为仪国羽毛。
修文才下寿，天亦负英豪。
偈颂一百零二首
释绍昙（宋代）

狗舐油铛，鼠咬甑箅。
用尽机思，吃没滋味。
即事
陶梦桂（宋代）

桂花香处麝脐破，枫叶丹时锦帐开。
天遣年华随水去，山将野色入帘来。
镊残白发愁无迹，割尽黄云酒有材。
不岁小园佳景致，乘闲与客共徘徊。
夏景园庐
庞尚鹏（明代）

炎风披夏日，閒捡绝交书。岁月双蓬鬓，乾坤一草庐。

雨深新竹密，地远故人疏。莫问东陵事，瓜畦且荷锄。
赋得樵夫笑士
弘历（清代）

樵斧碧山侣，心希王道修。士如默以处，彼得笑而尤。

齿龋奚妨粲，舌藏宁不羞。行歌无降志，寝厝有深谋。

讵让江湖客，独怀廊庙忧。蝉寒信何谓，荛献可同不。

束未曾因湿，负常戒反裘。莞然定谁氏，或是买臣流。
南昌大阅
蔡戡（宋代）

自昔洪都地望雄，剑光直与斗牛能。
角声悲壮秋风里，旗影横斜晚照中。
帘幕万家观小队，弓刀千骑拥元戎。
此身虽老心犹壮，自笑凭鞍矍铄翁。
苦吟
赵汝鐩（宋代）

几度灯花落，苦吟难便成。
寒窗明月满，楼上打三更。
同木斋坐苏筑斋竟日
释函可（明代）

所谈亦何异，相共到黄昏。閒或翻残帙，饥惟索瓦盘。

危微千古事，断续几人存。此日真堪录，寻思无一言。
陪李侍御访聪上人禅居（一作陪柏台友访聪上人）
孟浩然（唐代）

欣逢柏台友，共谒聪公禅。石室无人到，绳床见虎眠。

阴崖常抱雪，枯涧为生泉。出处虽云异，同欢在法筵。
读吕舍人诗追次其韵
陆游（宋代）

道士成金丹，青云可接翼；小夫岂知此，危坐学数息。
如持一畚上，自谓河可塞。
生不遇硕师，几何不自贼。
如梦令·静默两家茅舍
张雨（元代）

静默两家茅舍。特地月明狼藉。不管候虫吟，高枕北窗清夜。清夜。清夜。凉似樊川水榭。
董丞相去国
释元肇（宋代）

宝祐丙辰七月前，相公力请得归田。圣朝已致无为治，天下今逢大有年。

诸葛终身出师表，留侯底事学神仙。何人得似鸱夷子，万顷烟波一钓船。
东阳郭希吕山园十咏·倾月
陈傅良（宋代）

尝闻凤栖梧，梧老凤未栖。
今我昌伫立，不知月东西。
春雨中遣怀二首柬梅臞
胡仲弓（宋代）

满园桃李渐成莎，为甚东君气未和。
莫是阴台贪作梦，晴时常少雨常多。
九岩常住请赞
释可湘（宋代）

单丝作线，独掌打拍。
乞讨样画猫儿，令一般体格。
搅得蒙泉彻底浑，领边那免千斤轭。
中宿峡
朱壬林（清代）

帝子昔采竹，远游兹栖遁。芙蓉对面青，白云飞不尽。

乔松经千霜，蟠株覆层巘。猿磴风中开，鹤巢烟际隐。

琤瑽一斛珠，天半泻虚牝。迅波走不停，混涵接海唇。

到此始一束，造化巧枢楗。山空樵响答，日落橹声紧。

望望飞来寺，晻霭松门晚。
梦中作
谢涛（宋代）

百年奇特几张纸，千古英雄一窖尘。
惟有炳然周孔教，至今仁义浸生民。
题中兴碑后有感鲁公故事
王世琛（清代）

白发萧萧走贼营，丹心原不恋余生。谁将旧德投豺虎，翻道君王用老成。
苏长公赏心十六事
章甫（宋代）

雨后登楼一望间，放开眼界莫教閒。云屏展拓清如洗，好数重重山外山。
昼卧初起书事
陆游（宋代）

岁华病思两侵寻，静看槐楸转午阴。
待睡不来聊小憩，毁诗未就且长吟。
还山久洗天涯恨，谢事新谐物外心。
忽有故人分禄米，呼儿先议赎雷琴。
鸡黍词
祝允明（明代）

庭中有群鸡，主人赋之黍。鲁鸡偶远立，于此有遗秬。

越鸡气偶偶，欣睨跃拙距。主人轩然笑，尔蠢何足语。

嗟哉胡得丧，可恶尔畜羽。幸祸天所怒，得丧天所与。

主人唯至公，但使丰年屡。
赠杭僧道潜
苏辙（宋代）

月中依松鹤，露下抱叶蝉。
赋形已孤洁，发响仍清圆。
潜师本江海，浪迹游市廛。
髭长不能翦，衲坏聊复穿。
瘦骨见图画，禅心离攀缘。
出言可人意，一一皆自然。
问师藏何深，不与世俗传。
旧识髯学士，复従琏耆年。
尘埃既脱落，文彩自精鲜。
落落社中人，如我亦有旃。
柰何一相见，抚卷坐长叹。
归去勿复言，山林信多贤。
阌乡值风
文同（宋代）

烈风吹华阴，古槐若长呼。
高沙起黄碛，四望如一铺。
上马低便面，据鞍兀长途。
日晚过潼关，行客亦已疏。
守吏索姓名，沸乱如虫蛆。
两目不可开，说之使自书。
夜至阌乡县，僮仆相欷嘘。
困定即洗濯，泥土扪短须。
草草具盘飧，零落饭与蔬。
恨无姜少府，为脍黄河鱼。
晓起登画笥楼望西山晴雪
允禧（清代）

三更滕六翻雪车，香篝宿火重帘遮。街鼓冬冬破初日，巡檐起视庭前花。

弄寒作软两无赖，东风潦倒纷腾拿。振衣高楼试骋目，柳丝不见黄金芽。

城头好山如揖客，界天一道瑶光斜。何处三百六十寺，老松压折空查丫。

我欲策杖访流水，屐齿破冻穿㟏岈。琤鏦忽闻作檐溜，嗒然坐对春无涯。
遗老斋南一柏双干昔岁坐堂上仅可见也今出屋已尺馀偶赋
苏辙（宋代）

翠柏擢双干，冉冉出屋危。柏长虽云喜，我老亦可知。

苦寒不改色，烈风终自持。门闲断来客，相对不相欺。
秋夜诗 其三
湛方生（魏晋）

气入肌以凄凛，风洒林而萧索。
寒食野外书所见
宋祁（宋代）

一雨初回逗晚凉，近郊连帟俨相望。
乞浆易醉墦间客，就养初閒竃下郎。
暖吹未休缘迥野，低烟不散为垂杨。
家家钟鼓争行乐，肯信龙蛇是怨章。
忆远曲
高启（明代）

扬子津头风色起，郎帆一开三百里。
江桥水栅多酒垆，女儿解歌山鹧鸪。
武昌西上巴陵道，闻郎处处经过好。
樱桃熟时郎不归，客中谁为缝春衣。
陌头空问琵琶卜，欲归不归在郎足。
郎心重利轻风波，在家日少行路多。
妾今能使乌头白，不能使郎休作客。
有讥衣冠冢诗刻于石者，戏为正之
丘逢甲（清代）

留迹空山亦偶然，行云流水古神仙。人间任作衣冠冢，不碍骑龙自上天。
见湖南绣使陈益甫大著
戴复古（宋代）

敢写散人号，来登君子堂。
论文才力短，忧世话头长。
老不堪行路，心思归故乡。
数行诗后语，夜夜吐光芒。
寄怀二十首 其一
赵蕃（宋代）

晏斋生理比何如，破砚今来亦已枯。珍重此君为耐久，澹然相对祗清癯。
松岩杂言 其三
无愠（明代）

跏趺默数鼻中息，始促须知久自长。日晚下床行一遍，石炉烧过几行香。
次韵子苍诸公韵
赵鼎（宋代）

乱来那复较升沉，愁极仍嗟病骨侵。双袖龙钟羁客泪，一樽倾骨故人心。

沙寒独雁难求侣，山近浮云易作阴。落轸断弦非众听，暮年淮海叹知音。
村墅
刘克庄（宋代）

村墅溪亭处处嬉，新年海岱悉清夷。
盗平四野无惊柝，虏去三清有捷旗。
子美是关离乱际，尧夫生死太平时。
从今一洗穷愁语，多赋盾花饮酒诗。
自兴元赴官成都
陆游（宋代）

平生无远谋，一饱百念已。
造物戏饥之，聊遣行万里。
梁州在何处，飞蓬起孤垒。
凭高望杜陵，烟树略可指。
今朝忽梦破，跋马临漾水。
此生均是客，处处皆可死。
剑南亦何好，小憩聊尔尔。
舟车有通涂，吾行良未止。
赠张始均诗
宋道玙（魏晋）

子深怀璧忧，余有当门病。
录别 其四
李攀龙（明代）

秋风西北来，萧萧动百草。荡子无室家，悠悠在长道。

红颜能几时，弃捐一何早。对客发素书，零涕复盈抱。

上言故乡好，下言故人老。
七夕大雨 其一
龚静照（清代）

天也怜人负此辰，雨沈河影浸云茵。双星两地分南北，乌鹊填桥恐未真。
次韵湘西许老
许及之（宋代）

困倚床头未当痴，结庐取次不涂茨。常留真火添丹灶，任使清霜上两眉。

入市有钱时施药，还家无藁自吟诗。不因乘兴来过我，老子姓名谁得知。
训蒙绝句 其二
朱熹（宋代）

用功事上实根源，三省真传入道门。理即是心随事显，事能尽理始心存。
奉酬空同先生垂访见贻
严嵩（明代）

病来浑与故人疏，珍重能劳长者车。地僻柴门堪系马，家贫蕉叶可供书。

莺花对酒三春暮，风雅闻音百代馀。长愿饮河心自足，却惭和郢曲难如。
用元韵答徐尉
王炎（宋代）

于越亭亭羊角峰，下有团团桂树丛。
何人为赋反招隐，虞罗亦罥碣石鸿。
学诗妙处如学仙，功成换骨参乔松。
肯来洗我筝笛耳，{壓土换木}丝古曲弹南风。
喜君到此极亹亹，惜君去此尤匆匆。
百年莫作千岁调，试往一看枫桥枫。
湘山幸有数斗酒，江蟹肥大霜橘红。
梅仙陶令连两璧，得酒可浇丘壑胸。
渔蓑风月笛三弄，虬龙起舞凌空蒙。
冯夷不得閟此境，湖山收入奚囊中。
沙寒往事有铜镞，波稳清时无水龙。
人生所须得乐尔，嗟我愁绝逃虚空。
已悲朽质悴蒲柳，岂解巧笑开芙蓉。
青灯照牖似书舍，素琴挂壁疑僧宫。
县知堂上一杯水，难饮不边千丈虹。
大用自当拥金莲，小用亦合登少蓬。
腾身云路五千里，定笑白凫成老翁。
从宝峰长老惟足求猫头笋
洪炎（宋代）

不识猫头笋，还思马祖山。庭兰生旧茁，绷锦换新斑。

蕴玉争怀宝，登盘想饫餐。分甘须剩斸，远助一瓢箪。
与刘有食枸杞
朱翌（宋代）

周党过仲叔，菽水无菜茹。
我盘有枸杞，与子同一箸。
若比闵县有，已作方丈富。
但有齿颊香，差免腥膻污。
我寿我自知，不待草木辅。
政以不种勤，日夕供草具。
更约傅延年，一饭美无度。
解衣高声读，苏陆前后赋。
杂诗 其二
钱仪吉（清代）

立意常苦多，成事常苦少。成之亦已难，复恐事非好。

长啸不周风，抚几悲远道。远道欲相从，伤哉驽伏皂。

再拜房星精，如何产騕袅。
寄题张著作
司马光（宋代）

玉垒老先生，逍遥乐太平。门阑百客盛，冠盖一乡荣。

国族招邀近，堂皇指顾成。江山对平远，图史散纵横。

止水中心适，秋毫物外轻。鲤庭新露冕，闾巷不须惊。
朱槿花二首
李商隐（唐代）

莲后红何患，梅先白莫夸。才飞建章火，又落赤城霞。

不卷锦步障，未登油壁车。日西相对罢，休浣向天涯。

勇多侵路去，恨有碍灯还。嗅自微微白，看成沓沓殷。

坐疑忘物外，归去有帘间。君问伤春句，千辞不可删。
西江月
吴灏（清代）

昨日风飙雨急，看看又到重阳。投閒岁月赏秋忙。

白堕可成佳投。

往矣如飞黄鹤，新来且待持觞。黄花默默倚篷窗。

不必高歌低唱。
沙冈
赵方（宋代）

问邓何酷爱沙冈，奇秀山光接水光。
槐树绿阴刚似盖，天风吹动蛰龙翔。
送丁明府赴紫溪任
罗隐（唐代）

金徽玉轸肯躇蹰，偶滞良途半月馀。楼上酒阑梅拆后，

马前山好雪晴初。栾公社在怜乡树，潘令花繁贺版舆。

县谱莫辞留旧本，异时量度更何如。
胡子芳移居为余比邻
温纯（明代）

何意离群友，相逢更比邻。醉歌吾潦倒，岸帻尔情真。

宝剑光腾斗，春林花傍人。子虚如有赋，早晚献枫宸。
和董伯玉不向东山久韵 其四
吴芾（宋代）

尘缘嗟未断，俗事颇相关。虽怀林下趣，坐失山中闲。

时令清夜里，梦绕云水湾。寄语猿鹤伴，明朝归故山。
洋川
和凝（五代）

华夷图上见洋川，知在青山绿水边。

官闲最好游僧舍，江近应须买钓船。
杂兴
黎崇宣（明代）

狐裘际盛夏，絺袗当严冬。汝质匪不佳，违时焉所庸。

弃置在敝匪，缁尘将见蒙。四序有流易，塞者旋复通。

振衣出深闺，爰亲美人躬。寒燠适其宜，时合用乃隆。

素衷苟不渝，所遇宁终穷。
忆少年
和岘（宋代）

承宝运，驯致隆平。鸿庆被寰瀛。时清俗阜，治定功成。遐迩咏由庚。严郊祀，文物声明。会天正、星拱奏严更。布羽仪簪缨。宸心虔洁，明德播惟馨。动苍冥。神隆享精诚。
燔柴半，万乘移天仗，肃銮辂旋衡。千官云拥，群后葵倾。玉帛旅明庭。韶沪荐，金奏谐声。集休亨。皇泽浃黎庶，普率洽恩荣。仰钦元后，睿圣贯三灵。万邦宁。景贶福千龄。
谢惠朱宣仲画
平显（明代）

滇之海子三百里，天閟灵奇甲南纪。环海群峰秀而峙，翠削芙蓉影秋水。

渐渐之石上砥平，呼以玉案非虚名。琉璃凝滑夜光冷，拂手可拾天边星。

碧鸡飞来据坤酉，散花金仙揕其首。拱伏朝尊势前后，雾鬓烟鬟斗妍丑。

荆关老死骨已枯，谁能写之为作图。癯然老晔生东吴，烱烱岩电双清矑。

解衣盘礴运天巧，笑舐霜毫眺清晓。目击心存明了了，秋毫远见孤白鸟。

扫素卷碧归高堂，上公宝玩怡清扬。飞台峭壁宛在望，欲援南斗𣂏天浆。

彷佛飙梯几千丈，铁杖鸣敲洞门敞。分我苍崖一幅云，老病醒然致萧爽。

青林白屋晚可依，淋漓满壁恩光飞。松花云津久相待，竟疑坐此渔舟归。
雨后有月江上作
李流谦（宋代）

雨止夜色静，涨生江浪浮。
碧云度星汉，明月照汀洲。
倏忽阴晴异，苍茫意绪秋。
微吟不须苦，下有未眠鸥。
寄赠曾以三督学关中 其二
欧大任（明代）

解颐匡鼎去谈经，西学长安佩尽青。槐市翩翩能论难，秋风催送入彤廷。
题东西二梁山三首
杨万里（宋代）

传道临春昔丽华，不从陈帝入隋家。
独将亡国千年恨，留下双颦寄岸花。
三偈寄白沙和尚 其一
林希逸（宋代）

叠石为梁岁月遥，溪神毒发恣飘摇。万事有缘人赞叹，白沙师造赵州桥。
句
张景（宋代）

两岸绿杨遮虎渡，一湾芳草护龙洲。
题芦花散人小像
邾经（元代）

朔云化石忽五彩，石也能言泣真宰。玉堂调笑辞金鱼，月冷西湖醉魂在。

风流忆尔承平时，接䍦倒著驴倒骑。仙游何处惊堕影，秋空冥冥如见之。

黄鹤飞鸣杳无迹，西风满地芦花白。玉龙吹断不可招，空掩画图三叹息。
湖上招故人
李新（宋代）

柳影依窗过，荷香拂枕浮。
云边山近雨，石下水通秋。
白藕离新斸，嘉鱼落晚钩。
还同动情兴，已为扫西楼。
游慈恩寺登雁塔次顾亚蘧韵二首
夏孙桐（清代）

跨穹危磴出林端，回首青门夕照残。大地风悲殊未息，长安日近且相宽。

哀鸣到处怜鸿泽，羁旅经年感虱官。百二山河空阅世，却看直北路漫漫。
寄云门亮师
卢象（唐代）

玄度常称支道林，南山隐处白云深。一去人间长不见，千峰万壑树森森。
夏日青龙寺寻僧二首
薛能（唐代）

帝里欲何待，人间无阙遗。
不能安旧隐，都属扰明时。
违理须齐安，雄图岂藉知。
纵横悉已误，斯语是吾师。

得官殊未喜，失计是忘愁。
不是无心速，焉能有自由。
凉风盈夏扇，蜀茗半邢瓯。
笑向权门客，应难见道流。
张大尹井泉寿诞次韵
区越（明代）

朔风催着木绵衣，正是邻翁庆饮时。淑气暖回千日酒，寿筵清饮万年枝。

云霞碎点飞香翰，金玉锵鸣乐旧知。不醉不归公莫睡，共看明月透疏篱。
早至凉榭观芙蕖
刘敞（宋代）

林深池亦浅，日出光晚及。粲粲花尚含，漙漙露犹浥。

良鱼潜复跃，幽鸟翔又集。物情恍如慕，心赏浩难戢。

谁能赠远人，采采空伫立。
和白云庵七首·白石涧
黄庶（宋代）

林间旋叠石为路，日日自汲涧底泉。
老僧意趣似童子，洗手濯足听潺湲。
流转
顾炎武（明代）

流转吴会间，何地为吾土。登高望九州，极目皆榛莽。

寒潮荡落日，杂遝鱼虾舞。饥乌晚未栖，弦月阴犹吐。

晨上北固楼，慨然涕如雨。稍稍去鬓毛，改容作商贾。

却念五年来，守此良辛苦。畏途穷水陆，仇雠在门户。

故乡不可宿，飘然去其宇。往往历关梁，又不避城府。

丈夫志四方，一节亦奚取。毋为小人资，委肉投饿虎。

浩然思中原，誓言向江浒。功名会有时，杖策追光武。
郊庙歌辞。释奠文宣王乐章。肃和
佚名（唐代）

粤惟上圣，有纵自天。傍周万物，俯应千年。

旧章允著，嘉贽孔虔。王化兹首，儒风是宣。
寄曹州晁大夫
陈师道（宋代）

堕絮随风花作尘，黄楼桃李不成春。
只今容有名驹子，困倚栏干一欠伸。
东巡盛京谒陵礼成恭纪 其二
张若需（清代）

有邰家室肇开基，陆海神皋百产滋。故国东来过丰沛，高山西产识邠岐。

炉烟夹道陈香案，歌吹阗闉漾画旗。共庆京坻多黍稌，太平天子上陵时。
辞世
邹希衍（宋代）

戊亥重逢日，乾坤透迥时。幻身今已脱，明日有丹梯。
燕待新知越州王中大致语
廖刚（宋代）

画船搥鼓叠烟波，夹道争看刺史过。定有去思留剡水，巳传来暮到嘉禾。

籓垣暂屈元侯镇，鼎鼐终还妙手和。高会莫辞今夕醉，儿童竹马拥郊坡。
咏吐绶鸟
李易（宋代）

昔人仙去断丹梯，憔悴深山吐绶鸡。百转和鸣非我事，漫将锦服擅幽栖。
冬日偶成十首 其十
释函可（明代）

我心殊靡定，何况他肺肠。己物无二体，君子贵自强。

曾闻二十劫，诸道共相将。胡为夏与冬，一岁判炎凉。

圣贤在一决，好恶宁有常。未达法源底，怀忧欲成狂。

安得曼殊剑，破此梦幻场。
山居三首
廖行之（宋代）

贵贱孰欣孰戚，穷通何损何加。
成毁举同堕甑，妍媸不属铅华。
句
俞仲昌（宋代）

白云来去本无踪，占定仙山四六峰。
正月四日到张车偶成
陈著（宋代）

晴行半日到张车，石路崎岖趁水斜。一窟山中成草市，数株松下见梅花。

居民尽老他无事，就土为生自有涯。谁料如今同沸鼎，不时飞马涨尘沙。
六用喜雪韵二首
吴潜（宋代）

白战从来号令难，不知此令孰抽端。
开仓自有齐相国，排户何抽汉县官。
坐觉阎浮尘世隔，便同佛度化成看。
遥思苏武囚深窖，气力虽微志自胖。
故番禺侯以赃罪致不辜，事觉，母者他日过其门
李商隐（唐代）

饮鸩非君命，兹身亦厚亡。江陵从种橘，交广合投香。

不见千金子，空馀数仞墙。杀人须显戮，谁举汉三章。
郊居集句十首 其三
卢龙云（明代）

青山绿水共为邻，山色初明水色新。

渐老更思深处隐，相逢谩叹路岐身。愁窥白发羞微禄，暂引寒泉濯远尘。

故事悠悠不可问，酒杯难得是同人。
句
张文规（唐代）

谁云隼旟吏，长对虎头岩。（见《吴兴掌故》）。
送胡季昭谪象州
曾梦选（宋代）

象州销黯又钦州，道路何辞作远游。
投北谁怜新逐客，落南不远编修里。
江山在处犹加护，廊庙诸公底着羞。
天定从来人可胜，著书消日海西头。
虔州秋日杂感 其一
李岳生（清代）

章贡东南日夜流，三千余里荡乡愁。渐知易性同淮橘，强说忘机学海鸥。

梦里倚闾虚慰藉，闺中织锦易沈浮。连宵又见刀环月，惆怅高寒白玉楼。
过吕仙洞四首
陈造（宋代）

神游八极此焉归，紫府天宽石作扉。
倦客重来炷沉燎，转头六十七年非。
和鲍辇七夕四绝 其三
李昭玘（宋代）

如何灵匹异人间，脉脉相望卒卒还。不用蛛丝争送巧，自知得拙半生閒。
渔人得巨鳖鬻于市赎而放之戏为此诗
成鹫（清代）

我生不乐逢伏羲，网罟既设发杀机。潜虽伏矣身亦危，绝流竭泽靡孑遗。

鱼虾蟹蛤由取携，朝市晚市肩相挤。中有巨物非等夷，状类覆釜圆筲箕。

缩项帖尾蒙絷维，舍身判命供烹炊。市人过之咸朵颐，磨刀霍霍争先施。

垂手入廛僧所稀，偶来乍见心酸悲。谛观乃是大鳖龟，脱渊失水虫蚁欺。

大似大人罹世羁，壮志消磨神力衰。扬眉吐气今低垂，大声疾呼天不知。

丹砂可点金可挥，为君聊作续命丝。施劳伐善吾岂为，相怜同病须同归。

世人所重毛与皮，穹窿躯壳徒支离。五管在背喙在肌，介而不武顽且痴。

不堪钻灼通幽微，吉凶悔吝惭先几。随波逐浪能几时，俯首听命于造物之小儿。

非不枵然大也，吾为其无用而故弃之。
九月初作
陆游（宋代）

莫笑衡茆陋，幽情得细论。
客疏惭歠醢，僧熟认敲门。
杳杳烟中刹，昏昏雨外村。
登高负今岁，老病易消魂。
苏州十咏 其二 木兰堂
范仲淹（宋代）

堂上列歌钟，多惭不如古。却羡木兰花，曾见霓裳舞。
杂赋六首 其二
陆游（宋代）

孤学违流俗，危机历畏途。逢人增惝恍，看镜失肤腴。

闭户书围坐，移灯影向隅。空怀四方志，泯默死东吴。
闻莺有怀故园
贺铸（宋代）

海陵春後雨冥冥，耳厌蛙嗥鹳龄鸣。
何意东亭好风日，流莺忽作故园声。
故园千里长牵梦，老病三年不废情。
想见杨花收卷尽，绿苔池院落朱樱。
曲肱诗二十首
白玉蟾（宋代）

玉府官僚无甚人，上皇怜我最辛勤。
忽然诏下催归去，猿叫万山空白雪。
乙亥七月初八日恭谒福陵昭陵敬赋
陈曾寿（清代）

干霄松柏郁苍苍，巍赫神功接混茫。臣甫拜趋思历数，道周魂梦感高皇。

丰碑谟烈天难继，如带源泉气自长。报国无能攀恋切，馀生合署老司香。
陈莹中画像赞 其二
邹浩（宋代）

了了了时非了，非非非处何非。要识此翁端的，试看笔下形仪。
峡山飞来寺
王佐（明代）

紫殿金光坠九霄，鱼龙峡里骇波涛。夜闻风雨空山动，晓见云霞别殿高。

灵鹊翱翔栖未定，野猿魍魉去还号。昨游绿鬓今如雪，莫怪栽松鹤已巢。
过吴子厚和酬杨时可壁间新句
许景衡（宋代）

主人还往多佳客，小阁逢迎不计时。蘸甲一杯梅福醉，挥毫半壁子云诗。
张持道生辰二首
郭印（宋代）

来自仙家白玉京，秋穹灏气欲平分。
人间莫道无先觉，天下须知有达尊。
岂但期颐称上寿，行看嬉戏弄仍孙。
三溪自是蓬莱境，陵谷迁移紫独存。